റാങ്കുകളുടെ തിളക്കത്തില് പാര്വതി തിരുവനന്തപുരം: റാങ്കുകളുടെ പൊന് തിളക്കത്തിലാണ് കെ.എ.എസില് രണ്ടാം സ്ട്രീമില് മൂന്നാം റാങ്ക് നേടിയ തിരുവനന്തപുരം വട്ടിയൂര്ക്കാവ് കാവല്ലൂര് പ്രാര്ത്ഥനയില് എല്.പാര്വതി ചന്ദ്രന്. കേരള സര്വകലാശാലയില് നിന്ന് ഫിസിക്സില് ബിരുദത്തിലും ബിരുദാനന്തര ബിരുദത്തിലും റാങ്ക് നേടിയ പാര്വതിക്ക് ബി.എഡിന് ഫസ്റ്റ് റാങ്കും ഉണ്ടായിരുന്നു. പൊതുഭരണ വകുപ്പില് സീനിയര് ഗ്രേഡ് സെക്രട്ടേറിയറ്റ് അസിസ്റ്റന്റാണ്. കവിതകളെ പ്രണയിക്കുന്ന പാര്വതിക്ക് ഏറെ ഇഷ്ടം സുഗതകുമാരിയുടെ കവിതകള്. ഏത് വിഷയം പറഞ്ഞാലും അഞ്ച് മിനിറ്റിനുളളില് അതേപ്പറ്റി ഉപന്യാസമെഴുതാന് മിടുക്കിയാണ് പാര്വതിയെന്ന് ഭര്ത്താവും കെ.ബി.ഗണേഷ് കുമാര് എം.എല്.എയുടെ പി.എയുമായ ശരത് കുമാര് പറഞ്ഞു. കുടുംബത്തിന്റെ പിന്തുണയാണ് കെ.എ.എസ് അടക്കമുളള എല്ലാ വിജയത്തിനും പിന്നിലെന്ന് പാര്വതിയും പറഞ്ഞു. ജോലി ചെയ്യുന്ന വകുപ്പുമായി ബന്ധപ്പെട്ട ചോദ്യങ്ങളാണ് അഭിമുഖത്തില് കൂടുതലും ചോദിച്ചത്. രണ്ട് മക്കള്: എട്ടാം ക്ലാസ് വിദ്യാര്ത്ഥി പ്രണവ് ശരത്, എല്.കെ.ജി വിദ്യാര്ത്ഥി പ്രഭവ് ശരത്.